钦定古今图书集成/明伦汇编/官常典/第493卷 > 王难得
## 钦定古今图书集成/明伦汇编/官常典/第493卷 > 王难得

按《唐书》本传：“难得，沂州临沂人。父思敬，少隶军，试太
子宾客。难得健于武，工骑射。天宝初，为河源军使。吐
蕃赞普子郎支都者，恃趫敏，乘名马，宝钿鞍，略阵挑
战，甚闲暇，无敢校者。难得怒，挟矛駷马驰，支都不暇
斗，直斩其首。元宗壮其果，召见，令殿前乘马挟矛作
刺贼状，大悦，赐锦袍金带，累授金吾将军。从哥舒翰”
击吐蕃，至积石卤，吐谷浑王子悉弄参及悉颊藏而
还。复收五桥，拔树惇城，进白水军使，收九曲，加特进。
肃宗在灵武，军赏乏，难得上家赀助军，试卫尉卿。俄
领兴平军及凤翔兵马使，收京师。方战，麾下士失马，
难得驰救，矢著眉，披肤障目，乃拔箭断肤，殊死前斗，
血蔑而不已，帝嘉之。从郭子仪攻相州，累封琅邪郡
公，为英武军使。宝应二年卒，赠潞州大都督。